Cloenda curs 2013/14. Ateneu Pere Mascaró

**El sindicalisme: entre la necessitat, la legitimitat i la utilitat**

*Palma, 3 de juliol de 2014*

Intervenció de Joan Carles Gallego, Secretari general de CCOO de Catalunya

Avui es qüestiona la legitimitat, representativitat i credibilitat del sindicalisme. No és un exercici neutre, perquè tampoc és la fidel descripció de la realitat, però tot i així apunta alguns elements que no poden deixar indiferent el propi sindicalisme, que està obligat a reflexionar i debatre en el seu si per refer pràctiques i formes organitzatives per tal de mantenir-se fort i útil en un context de precarietat econòmica, social i democràtica, on la seva funció és, possiblement, més necessària.

Els canvis legals operats en els darrers temps mitjançant les contrareformes laborals, afebleixen les seves capacitats d’actuar, d’organitzar i tutelar treballadors i treballadores. Els canvis que es van produint en els processos productius, financiaritzats i transnacionals, i la creixent descentralització productiva fan obsoleta alguna forma organitzativa. I la fragmentació de les agrupacions laborals i de les condicions de treball superen algunes de les propostes d’acció que han estat vàlides en altres èpoques. Sens dubte, també, el sistemàtic assetjament mediàtic a les estructures sindicals evidencien aquestes contradiccions i, tot i que poden ser exagerades en alguna formulació o interessades en la seva explicitació, expliquen en bona part –i construeixen- la percepció social que es té del sindicat. L’entorn econòmic, social i polític, canviant i complex, en què vivim, empeny el sindicat a renovar formes organitzatives, pràctiques i propostes per a l’acció i la negociació. Cal fer-ho per seguir sent útil a la pròpia funció social i ser referencial per impulsar els canvis que millorin les condicions de treball i de vida de la gent treballadora.

Amb tot, però, no podem obviar que avui, malgrat el qüestionament, el sindicalisme manté encara viva la seva capacitat d’influència i de gestió del conflicte social. Això ho testifica el reguitzell de conflictes laborals d’àmbit d’empresa o sector, en defensa de l’ocupació i de les condicions de treball, les mobilitzacions socials en contra de les retallades dels serveis públics, en defensa de la negociació col·lectiva o la capacitat de denúncia de les injustícies i de proposta alternativa per impulsar la reactivació econòmica, generar ocupació de qualitat i garantir la protecció de les persones en situació d’atur o exclusió social. Avui, CCOO segueix sent la primera organització social del país, en nombre de persones afiliades cotitzants –prop del milió al conjunt de l’Estat i 150.000 a Catalunya- però també la primera organització social en termes de representativitat democràtica, validant-se cada quatre anys en eleccions sindicals que tenen nivells de participació superiors al 80% de les plantilles i que incorporen mecanismes de revocació, de rendiment de comptes i de presa de decisió participativa pel que fa a convocatòries de mobilitzacions o signatura d’acords. Si parlem de la suma de totes les organitzacions sindicals, podem estar parlant d’un 15% de la població ocupada afiliada a unes organitzacions que, amb la seva acció i capacitat de negociació representativa, donen cobertura de drets a través de la negociació col·lectiva a més del 85% dels treballadors i treballadores assalariats del país. Malauradament hi ha amplis sectors de treballadors exclosos del mecanisme de representació sindical directe, ja que en les empreses de menys de 6 treballadors no es contempla la possibilitat legal que puguin escollir un o una delegada de personal. Aquest és possiblement el principal escull de les organitzacions sindicals que tenen dificultats, malgrat donar cobertura de drets amb la seva acció general, per actuar i tenir presència organitzada directa en les empreses que ocupen una part molt important de la classe treballadora i que és principalment on es donen les condicions laborals més precàries i on es necessita de major organització.

Si volem repensar la necessitat, legitimitat i utilitat del sindicalisme avui, el primer que hem de preguntar-nos és què és el sindicat. Moltes vegades es confon el sindicat amb les estructures de l’organització sindical, a les quals es titlla d’allunyades dels treballadors i treballadores. La primera característica del sindicalisme és l’autoorganització dels treballadors i treballadores d’una empresa o centre de treball. És l’agrupació voluntària de les persones que consideren que tenen uns determinats vincles entre si i unes problemàtiques comunes per la posició que ocupen en el treball, i que volen actuar i negociar amb l’empresari, o els directius, que ocupen una posició diferent a la d’ells o elles en l’empresa. Parlem de sindicat “dels” treballadors, no de sindicalisme “pels” treballadors. Per això parlem de vincle societari o associatiu per reivindicar-se, per a l’acció i la negociació, en un sistema econòmic i social que nega als treballadors la seva personalitat i els seus drets en l’empresa. Quan parlem de sindicalisme parlem de la fortalesa que dóna aquesta dimensió col·lectiva i la funció social que li és pròpia, que és organitzar i defensar persones i interessos col·lectius, parlem de l’estabilitat del vincle que s’estableix entre els treballadors i el projecte sindical –propostes-, parlem de democràcia sindical i de renovació generacional. Les estructures sindicals són la forma organitzativa última que es dóna a aquesta autoorganització col·lectiva de persones i interessos en el centre de treball i es construeix des de la realitat concreta de cada moment històric en base al projecte sindical que permet la major utilitat a l’acció i a la negociació en tot allò relatiu a les condicions de treball i de vida.

El moviment obrer organitzat, el sindicalisme, ha estat des dels seus orígens font de drets pels treballadors i treballadores. No s’explica el contracte de treball, la conquesta de la jornada de 8 hores, la limitació del treball infantil a l’Anglaterra de finals del segle XIX, o el propi procés de canvi de règim al nostre país, entre d’altres, sense l’acció organitzada dels treballadors i treballadores, on la força acumulada organitzant-se en les empreses permet l’acció col·lectiva del sindicat per actuar i negociar millores de condicions de treball i de vida. En el nostre país, no s’explicaria la construcció d’un entramat de drets socials, educació, sanitat, seguretat social, protecció social, sense l’acció organitzada del sindicalisme. La generalització de drets, laborals i socials, dins i fora del centre de treball, no s’explica sense la força mobilitzadora i la capacitat organitzativa de les organitzacions sindicals. Precisament aquesta capacitat és la que ha permès la constitucionalització del propi sindicalisme, el seu reconeixement com a interlocutor social i representatiu d’interessos col·lectius, i dels drets col·lectius i personals del treball. Però és precisament aquest fet, la constitucionalització del sindicalisme, el que provoca la desmemòria col·lectiva en relació al sindicat i la seva funció en la defensa i consecució de drets. Bona part de la població considera una dada preexistent el món que l’envolta i és aliena als processos històrics que l’han anat configurant, es considera, per tant, hereva natural dels drets i regles socials. Sembla haver-se esborrat de la memòria col·lectiva, fruit d’anys de franquisme i de la posterior desmemòria històrica, que els drets es conquisten en la lluita i es defensen cada dia.

No hi ha una cultura col·lectiva que reconegui la dimensió política del subjecte social que és el sindicat i de com la seva acció explica la conquesta i extensió dels drets de ciutadania. L’estat democràtic i l’estat del benestar s’expliquen quasi exclusivament en clau de l’acció dels actors polítics institucionals, governs i partits, negant l’acció dels subjectes socials col·lectius, entre els quals el sindicalisme com a subjecte social polític ha estat clau i determinant per explicar bona part de la història d’aquest país. Potser això s’explica per la pròpia independència del sindicalisme majoritari que s’acaba imposant en el nostre país. Perquè una de les característiques del sindicalisme és l’autonomia i independència en relació als poders econòmics i polítics, la capacitat d’elaborar propostes i definir projecte en base a la realitat organitzada dels treballadors i treballadores, a les seves anàlisis i als seus interessos. Possiblement això fa que les organitzacions polítiques entrin en contradicció amb la funció dels sindicats quan aquests exerceixen la seva autonomia i independència sindical. Voldrien relegar la funció exclusiva d’aquests al centre de treball i impedir la intervenció en l’esfera social i política. Però precisament la pròpia independència sindical reclama la intervenció sociopolítica, ja que la classe treballadora no pot obviar la importància de les polítiques públiques a l’hora de donar cobertura als drets i a la protecció social. Potser aquest és un dels elements que explica l’alta bel·ligerància dels governs amb el fet sindical i com estan aprofitant l’actual situació d’hegemonia política i ideològica neoliberal per alentir al màxim el diàleg social, afeblir el dret a la negociació col·lectiva, limitar drets sindicals, atacar el finançament de la funció sindical, perseguir l’exercici del dret de vaga, etc.

Avui, però, el sindicalisme té davant importants reptes. La profunditat de l’envestida al model social –de drets i llibertats- que impulsa la política dominant, els canvis que es produeixen en l’esfera econòmica i de la producció, emmarcada per una globalització sota la direcció de la concentració del capital financer, sense regles ni contrapoders, i la transnacionalització de l’activitat productiva i de la cadena de valor, i la creixent oligopolització dels processos de creació i difusió del coneixement, estan generant canvis importants en la composició de la classe treballadora fruit de la descentralització productiva i la fragmentació i precarització laboral. Sabem que l’organització del sindicat es deriva de la forma com s’organitza el treball i el procés productiu. Si a principis del segle XX el sindicalisme català va saber superar el sindicalisme d’oficis per donar pas al sindicalisme de sector per dotar de major utilitat a l’acció sindical, avui es necessari repensar quins elements tenim davant per millorar la nostra capacitat d’intervenció en termes d’utilitat. Repensar l’organització assentant-la però en els principis propis, consubstancials, al fet sindical que són l’autoorganització dels treballadors en el centre de treball amb pràctiques democràtiques i de renovació permanent, l’autonomia i independència de qualsevol poder, la capacitat d’exercir el conflicte social i protagonitzar la negociació, la voluntat de ser subjecte polític social amb voluntat de transformar la realitat per conquerir nous drets dins i fora del centre de treball.

Avui necessitem organitzar el sindicat de forma més flexible i cooperativa i dotar-lo de capacitat d’actuar en tota la cadena de producció. D’organitzar, per a l’acció i la negociació, en espais de treball multisectorials. D’incorporar nous continguts a la negociació col·lectiva –en relació a la fractura generacional, al paper del coneixement i la formació permanent, a l’aportació a la innovació, en relació a la sostenibilitat, etc...- i articular-la en diferents nivells –sector, subsector, espais multisectorials, grups d’empresa, empresa...-. D’introduir elements de transversalitat en l’acció sindical en relació a la igualtat i diversitat, a la democràcia a l’empresa, als drets personals en el treball, etc. D’agrupar i organitzar els treballadors i treballadores de pimes, els autònoms dependents, els treballadors dels sectors de l’economia social.

La globalització evidencia la limitació de l’acció sindical a nivell local o nacional. Calen espais de contractualitat a Europa i al món. D’ací l’articulació del moviment sindical europeu i mundial en la Confederació Europea de Sindicats (CES) i en la Confederació Sindical Internacional (CSI). Cal accelerar la construcció d’un sindicalisme global útil, amb capacitat de mobilització i negociació en l’àmbit supranacional. L’impuls de comitès d’empresa europeus i mundials són peça clau en aquest procés. Consolidar espais de negociació col·lectiva i de diàleg social que donin perspectiva a les reivindicacions en relació al treball digne arreu, a la responsabilitat corporativa, a la transició justa.

Els canvis en les tecnologies de la informació i la comunicació s’afegeixen als canvis operats en el procés de concentració dels grups que controlen la difusió de la informació a nivell global i generen, sens dubte, nous reptes al moviment sindical, que ha de entendre el que està passant i situar-se reactivament, per garantir que els valors propis i la creació cultural i informativa de la realitat de la classe treballadora no sigui intermediada o suplantada. No es tracta de repensar només en què i com comunicar i informar, que també, sinó d’obrir tot l’espectre potencial que s’obre a noves formes participatives i de mobilització amb voluntat de massivitat i efectivitat.

Cal repensar el quadre de drets sindicals i el propi finançament sindical. Nous drets sindicals que incorporin les noves realitats: com passem del taulell d’anuncis sindicals als ciberdrets sindicals que garanteixin la informació telemàtica; com passem del delegat sindical d’empresa al delegat sindical sectoterritorial que doni tutela i organitzi els treballadors de les pimes; com assolim nous drets de participació en les empreses i ens plantegem la relació, presència, intervenció en els consells d’administració; com superem la interlocució amb els gestors de les empreses per interrelacionar-nos amb els propietaris; com superem la contradicció de sindicats que afilien però que representen tothom i que aquesta funció la fan amb els recursos dels qui s’afilien; etc.

Reptes sens dubte inacabats en la seva exposició, però abastables en la seva consecució, ja que parteixen d’una anàlisi concreta d’una situació determinada i de la voluntat de seguir operant per transformar-la, des de la voluntat de permanència en la funció social que es considerada pròpia del sindicalisme, que és l’autoorganització dels treballadors i treballadores en el centre de treball per la defensa dels seus interessos dins i fora de l’empresa.